རང་བཞིན་འོད་གསལ་སྤྲོས་བྲལ་ཕོ་བྲང་དུ། ། རང་རིག་དོན་སྟོན་བླ་མར་ཕྱག་བགྱིས་ནས། །རང་སེམས་མ་བཅོས་གཏད་མེད་རྒྱ་ཡན་ངང་། །རང་བབ་ཤུགས་འབྱུང་ཉམས་དགའི་ཚིག་འདི་རྡོལ། ། རིག་འཛིན་བླ་མ་བརྒྱུད་པའི་བཀའ་དྲིན་ལས། །རིག་པ་ཡེ་ཤེས་ཆེན་པོའི་རང་ཞལ་མཇལ། །རིག་རིག་མིག་གིས་ཚིག་ཚོགས་མ་སྦྱངས་ཀྱང་། །རིག་སྟོང་ཆོས་སྐུའི་ཀློང་ནས་ཉམས་རྩལ་འབར། །དབྱིངས་རིག་ཟུང་འཇུག་འོད་གསལ་གཉུག་མའི་བབ། །རང་བཞིན་གཤིས་ལ་བཅས་བཅོས་སྤྲོ་བསྡུ་བྲལ། །ཐ་མལ་ད་ལྟའི་ཤེས་པ་འདི་ཀའི་ངང་། །རང་བབ་ལྷོད་ཀྱིས་བཞག་ཚེ་རང་ངོ་མཐོང་། །དེ་ཚེ་ས་ལེ་སང་ངེ་ཧྲིག་གེ་བ། །བཟང་ངན་སྤང་བླང་དགག་སྒྲུབ་རེ་དོགས་བྲལ། །བསམ་དང་བསམ་པར་བྱ་བ་རྡུལ་ཙམ་མེད། ། བསམ་མེད་བུ་ཆུང་ལྷ་ཁང་བལྟ་བ་བཞིན། །ཚོགས་དྲུག་སྣང་བའི་ཡུལ་སྣང་མ་འགགས་ཀྱང་། །ཡུལ་ལ་དེར་འཛིན་རྟོག་དཔྱོད་བྲལ་བར་གནས། །རྒྱ་མཚོའི་རླབས་དང་ནམ་མཁའི་ན་བུན་བཞིན། །རང་ལས་བྱུང་ཞིང་རང་གི་ངང་དུ་དེངས། །ཀུན་རྟོག་སེམས་ཀྱི་རྒྱ་མཚོ་མེར་བ་འདིར། །ཆེད་འཛིན་གཉེན་པོས་དབྱུག་མདུང་མ་མཛད་དང་། །ཆུ་རྙོག་མ་བསྒུལ་རང་སར་དྭངས་པ་བཞིན། །བློ་བྲལ་ཀ་དག་གཉུག་མའི་རང་ས་ཟིན། །རྒྱུ༷་ལ༷ས་མ༷་བྱུ༷ང་འབྲ༷ས་བུ༷་ལྷུན་གྱིས་གྲུབ། །ལུ༷ང་ལ༷ས་མ༷་བྱུ༷ང་མ༷ན་ང༷ག་གསང་བའི་ལམ། །སེ༷མས་ལ༷ས་མ༷་བྱུ༷ང་ཡེ་ནས་མངོན་ས༷ངས་རྒྱ༷ས། །འབད་མེད་ཆོས་སྐུའི་གཏན་སྲིད་ཟིན་ནས་གདའ། །རྩོལ་མེད་རང་བཞག་ཨ་ཏིའི་དགོངས་དོན་འདི། །རྩོལ་བཅས་རྟོག་གེས་བསམ་དཔྱོད་ཡུལ་ལས་འདས། །དོན་དམ་གནད་འདི་ཚོགས་བསགས་སྒྲིབ་སྦྱངས་དང་། །དད་མོས་ཁོ་ནས་མཐུ་ལས་ཐབས་གཞན་བྲལ། །ཨེ་མ་ཕྱོགས་དང་རིས་མེད་ཕོ་བྲང་དུ། །རང་བྱུང་ཀུན་བཟང་རིག་པའི་རྒྱལ་པོ་ངས། །བདེ་ཆེན་མཁའ་དབྱིངས་སྟོང་པའི་བཙུན་མོ་དང་། །གང་ཤར་རང་གྲོལ་བློན་པོོའི་ཚོགས་བཅས་ཀྱིས། །མི་གཡོ་མཉམ་ཉིད་ཏིང་འཛིན་ཟས་སུ་རོལ། །ཆོས་ཉིད་གྲགས་སྟོང་རྡོ་རྗེའི་གླུ་བླངས་ཤིང་། །འོད་གསལ་ཕོ་བྲང་དགའ་བའི་བྲོ་གར་བརྡུང་། །ཐུགས་ཕྲད་རང་གྲོལ་དྲག་པོའི་བརྟུལ་ཞུགས་ཀྱིས། །གཉིས་འཛིན་རྟོག་ཚོགས་ཆོས་ཉིད་དབྱིངས་སུ་བསྒྲལ། ། འཁོར་འདས་མཉམ་པ་ཆེན་པོར་མངའ་དབང་བསྒྱུར། །མི་གནས་ཆོས་སྐུ་ཆེན་པོའི་རྒྱལ་སྲིད་ཟིན། །ཨེ་མ་ཆེ་བའི་ཆེ་བ་གསང་སྔགས་ཆོས། །ཉེ་བའི་ཉེ་ལམ་རྡོ་རྗེ་ཐེག་པའི་ལམ། །མྱུར་བའི་མྱུར་ལམ་ཨ་ཏི་ཡོ་གའི་ཆོས། །ཟབ་ལས་ཡང་ཟབ་པདྨའི་ཐུགས་ཀྱི་བཅུད། །འབད་མེད་ཚུལ་བཞིན་རྟོགས་པ་སྐལ་བ་བཟང་། །བླ་མ་ལྷག་པའི་ལྷ་ཡི་བཀའ་དྲིན་གྱིས། །འཁྲུལ་བྲལ་རྒྱལ་བའི་དགོངས་དོན་ཡང་དག་རྟོགས། །སྙིགས་དུས་སྐྱེ་བོ་མགུ་རུང་མ་མགུ་རུང་། །བློ་བདེ་གུ་ཡངས་ངང་དུ་སྐྱིད་ཉལ་བྱེད། །དེ་ལྟར་བྱུང་རྒྱལ་ཚིག་གི་རི་མོ་འདི། །གནམ་ལོ་གསར་བའི་དཀར་ཕྱོགས་ཚེས་བཟང་ལ། །དཔལ་ལྡན་བླ་མའི་ཐུགས་ཀྱི་དགྱེས་བསྐངས་དང་། །མཚོ་རྒྱལ་མི་མོའི་ཟོལ་འཆང་གཏན་གྱི་གྲོགས། །ཏཱ་རེ་དེ་ཝཱིས་རྟེན་འབྲེལ་བརྡ་བསྐུལ་དང་། །ལྷག་བསམ་རྣམ་དག་དགེ་ལེགས་ཉི་མ་དང་། །དྷརྨ་བཛྲ་ཞི་དབང་སོགས་ཀྱི་ངོར། །སྙན་ལུང་ཐེག་ཆེན་གསང་སྔགས་ཆོས་གླིང་དུ། །སྤྲུལ་མིང་འཇིགས་མེད་འོད་གསལ་ཉི་མས་བྲིས། ། ༈